Narodna skupština
20180523

Zahvaljujem predsedavajući. Poštovani ministre, predstavnici ministarstva, dame i gospodo narodni poslanici, u dosadašnjoj raspravi smo čuli gotovo sve pozitivne efekte koje ovaj zakon donosi, sve one benefite koje će ovaj zakon proizvesti, razloge za donošenje, koji su ciljevi zakona i sve ostalo što je merodavno u tom smislu. Ja bih, iako je to već rečeno, podvukao da će ovaj zakon imati efekat pre svega na domaća privredna društva, kao i na preduzetnike, ali i na državne organe i jedinice lokalne samouprave, na čijim će lokacijama biti građeni ovi stanovi. Ali će ipak najznačajnije uticati upravo na pripadnike snaga bezbednosti, jer će nakon dugo godina biti u prilici da reše svoje stambeno pitanje, i to pod jednakim uslovima, uslovima koje je ovaj zakon propisao, na jedan fer i pravedan način. Isticali smo već da građevinska delatnost predstavlja svojevrsni privredni zamajac koji će uticati i na sve ostale privredne delatnosti. Sve to dovodi do ukupnog povećanja privredne aktivnosti, privrednog razvoja, i zato treba podržati ovaj zakon. Moj amandman je potpuno komplementaran sa samim Predlogom zakona i u duhu je onih ciljeva koje je ovaj zakon proklamovao. Zahvaljujem.